**113/2017. (IV.25.) határozat melléklete:**

**BESZÁMOLÓ – 2016**

**MartonSport Nonprofit Kft.**

Tartalom:

[VEZETŐI ÖSSZEFOGLALÓ 21](#_Toc479857372)

[TEVÉKENYSÉGI BESZÁMOLÓ 23](#_Toc479857373)

[PÉNZÜGYI BESZÁMOLÓ 25](#_Toc479857374)

Mellékletek:

* 1. Mérleg és eredmény kimutatás
	2. Kiegészítő melléklet
	3. Pénzügyi terv-tény táblázat (Cash-Flow)

Martonvásár, 2017. április 11.

 **Tóth Balázs**

 ügyvezető

VEZETŐI ÖSSZEFOGLALÓ

A visszatekintést a 2016 évi üzleti tervben megfogalmazott célkitűzések számbavételével kezdem, mely így hangzott:

„2016 ÉVI CÉLKITŰZÉSEK

1. **Az összes sportfejlesztés lezárása 2016 év végéig (Sportöltöző, műfüves pálya, sportcsarnok)**
2. Meglévő utánpótláscsapatok működtetése
3. Új utánpótlás csapatok létrehozása, (NBIII foci, kézi utánpótlás csapatok)
4. Sporttelep és sportcsarnok fenntartás, üzemeltetés megszervezése
5. Bevételi lehetőségek megragadása
6. A sportegyesületekkel és az önkormányzattal való megfelelő együttműködés folyamatainak, részleteinek kidolgozása”

Az elmúlt esztendő eredményeit ehhez viszonyítva kaphatjuk meg:

1. **Az összes sportfejlesztés lezárása 2016 év végéig (Sportöltöző, műfüves pálya, sportcsarnok)**

TELJESÜLT. Mindkét létesítményünket határidőn és tervezett költségkereten belül megvalósítottuk. Megszerveztük mindkét létesítmény megnyitó ünnepségét is. Köszönetünket fejezzük ki az ebben segítséget nyújtó kollégáknak, Kovács Lajosnak, a MartonGazda munkatársainak, a Polgármesteri Hivatal és a BBKK dolgozóinak, mert az utolsó fázisban igencsak megnövekedett feladatokat nem tudtuk volna kizárólag saját erőből megoldani. (Kiegészítésként meg kell említenem, hogy a megvalósulás és kifizetés ugyan megtörtént, az elszámolások leadása a Szövetségek felé még előttünk álló feladat.)

1. Meglévő utánpótláscsapatok működtetése

TELJESÜLT.

A tavalyi év elején 5 labdarúgó és két kézilabda utánpótlás csapat versenyeztetéséről gondoskodtunk. Ez magában foglalja az edzők foglalkoztatását, az utazások megszervezését és a szükséges sporteszközök, felszerelések beszerzését is. Ezek finanszírozását teljes egészében a TAO rendszer nyújtotta lehetőségek kihasználása révén biztosítottuk, amihez szükséges pályázati önrészt az önkormányzat biztosította. Külön támogatást nem vettünk igénybe. A TAO pályázatainkat minden évben a következő szezonra sportáganként külön szövetséghez újra és újra be kell nyújtani. Ezek elbírálása, nyomon követése és elszámolása is komoly feladat. Minden év április 30-ig kell a következő sportszezonra vonatkozó pályázatunkat kell benyújtani, tehát a 2017/18 szezonra épp most pályázunk éppen.

1. Új utánpótlás csapatok létrehozása, (NBIII foci, kézi utánpótlás csapatok)

TELJESÜLT.

A labdarúgás szakosztályunk csapatszáma ősztől eggyel, kézilabda szakosztályunk két új csapattal bővült. A két új NB III-as szintű labdarúgó csapatot (U17, U19 korosztályban) is neveztünk, melyek a 14 csapatos tabellán a 11. illetve a 12. helyen állnak. Sajnos a létszámhiány miatt előre láthatólag nem fenntartható a jelen helyzet, jövőbeli indulásuk kérdéses. Jelenleg az igazolt labdarúgóink száma valamivel 100 fő felett van.

Kézilabda sportágban már két U9-es (lány és fiú) csapatunk versenyez a kisiskolás bajnokságban, emellett az U7 és U8 korosztály is jár edzésre. Összesen 42 gyermek sportol rendszeresen szivacskézilabda edzéseinken. Ez összesen 10 csapatot és 142 gyermeket jelent. Ezekkel a számokkal Martonvásár legnépesebb sportegyesülete lettünk!

1. Sporttelep és sportcsarnok fenntartás, üzemeltetés megszervezése

TELJESÜLT.

A sportlétesítményeink zavartalanul üzemelnek, folyamatos kihasználtság mellett. A sportcsarnokban hétköznapokon 8:00 és 16:00 óra között az általános iskola tanulói mozognak, délután és hétvégén pedig az egyesületek és baráti közösségek veszik át a terepet. Ősztől a régi tornaterem időbeosztása is a mi feladatunk között szerepel.
A több sporthelyszín folyamatos hétvégi eseményei állandó feladatot adnak, hiszen a rendezvényekre való felkészülés, az események meghirdetése, a lakosság, szurkolók tájékoztatása jelentős energiákat leköt. Itt is akad még tennivaló a feladatok pontos meghatározásában és a folyamatok kidolgozásában.

1. Bevételi lehetőségek megragadása

TELJESÜLT.

A valós saját bevételeink minden soron jobban alakultak, mint a jóváhagyott pénzügyi tervünk szerinti összegek. Mindez ugyan felülteljesítést jelent, de ebben a vonatkozásban is igaz, hogy ha még több időt tudtunk volna ezzel foglalkozni, még ennél is szebb eredményt lehetett volna elérni. (Szponzorok bevonása, hirdetési felületek kiadása, bérbeadás reklámozása, …stb.)

1. A sportegyesületekkel és az önkormányzattal való megfelelő együttműködés folyamatainak, részleteinek kidolgozása

TELJESÜLT (RÉSZBEN).

Az önkormányzattal megkötésre került a közszolgáltatási keretszerződés, melyben három fő feladatkört elkülönítve kaptunk feladatokat:

1. Sportszakmai feladatok (iroda működtetés, szervezés)

2. Utánpótlás nevelés labdarúgás és kézilabda sportágban.

3. Létesítmények üzemeltetési feladatai

A sportegyesületekkel kialakult egy jó együttműködés, egy folyamatos kommunikáció, ami egyelőre csak a két fő sportágra szorítkozik és nincs írásban rögzítve. Ezeket a szálakat szorosabbra szeretnénk fűzni, illetve a többi egyesülettel is gyakoribb párbeszédet kívánunk kialakítani, valamint szeretnénk nyitni a baráti közösségek, illetve a település lakossága irányában is.

**Valamennyi célkitűzéseinket sikerült megvalósítani**, így nem csak mozgalmas, hanem **eredményes 2016-os esztendőt tudhatunk magunk mögött**.

A beruházásaink híre hamar elterjedt, nagyon sokan kibérelték a helyszíneinket (főleg a téli időszakban) vagy érkeztek hozzánk tanulmányútra azok, akik még csak most vágnak bele hasonló fejlesztésekbe és irigykedve tekintették meg a mi helyszíneinket.

Létesítményeink megvalósításával azonban új feladatokat is generáltunk.

A folyamatos használat rengeteg feladatot is generál. Ezeket a létesítményeket felügyelni kell, ápolni kell, tisztán kell tartani, a házirendet be kell tartatni, fejleszteni kell, ami nem megy automatikusan, hanem komoly energiákat kell rá áldozni. Az eddigi tapasztalatok alapján talán joggal bizakodom abban, hogy közösen ez is sikerülni fog.

TEVÉKENYSÉGI BESZÁMOLÓ

A 2016-os évben elvégzett feladatok közül a leglényegesebb, legfajsúlyosabbakat igyekeztem kiemelni. Az év fő feladata a beruházások levezénylése volt, ezek végeztével pedig az átadó ünnepségek megszervezése, majd a működtetés szükséges körülményeinek létrehozása. Mindezek mellett az utánpótlásban vállalt szerepünket is elláttuk. Alább a tevékenységeinket címszavakban foglaltam össze a közszolgáltatási keretszerződés felosztási szerinti bontásban

SPORTSZAKMAI, SPORTREFERENSI FELADATOK (BERUHÁZÁSOK ÉS ADMINISZTRÁCIÓ):

* Rendszeres részvétel a KT üléseken, előterjesztések elkészítése (üzleti terv, beszámolók)
* (szerződések, számlák, folyamatok)
* Az elnyert pályázati keretek FELTÖLTÉSÉRE december végéig 82%-ban (21,7M/26,4M) a szerződéskötések megtörténtek. (Decemberben több, mint tíz céggel kellett szerződéseket kötnünk.)
* TAO támogatás begyűjtésében illetve közreműködés az MSK és az MKSE feltöltésében.
* Sajtótájékoztatót szerveztünk a Sportközpont megnyitója előtt egy nappal.
* A cég közhasznú státuszért folyamodott, melyet ősszel bejegyzett a cégbíróság.
* Martonvásár Sportjáért Alapítvány újjászervezésében közreműködtünk.
* Szeptembertől a tornaterem használati szerződéseket készítettük.
* Büfé üzemeltetésre tendert írtunk ki, melyet a HPM Plusz Kft nyert el.
* Nyáron a közszolgáltatási keretszerződés megkötésre került az Önkormányzattal.
* A sportcsarnokban létrejött új iroda berendezése, átköltözés dec. 31-ig.
* A három alkalommal módosításra kerültek a közbeszerzéses kivitelezési szerződések.
* Csapatépítő jelleggel „EB2016 tippversenyt” szerveztünk a hivatal és a testület körében.
* Közös martonvásári mérkőzésnézést szerveztünk a BBKK termében egy magyar mérkőzésre.
* A nagy beruházási pályázatból kimaradt, de szükséges elemek 2016-ban megpályázásra, majd beszerzésre kerültek (eredményjelzők, öltözőbútorok, bordásfal,…)
* Rendszeres tájékoztatás a Facebook felületen (beruházások állapotáról, mérkőzésekről)
* SPORTCSARNOK: 2016. január 7-én aláírtuk a kivitelezési szerződést a sportcsarnokra vonatkozóan, majd átadtuk a munkaterületet.
* Január 23-án alapkőletételi eseményt szerveztünk.
* Február elején felvonult a kivitelező és a munkaterület lehatárolásával elkezdte az építkezést.
* Innentől kezdve heti rendszerességgel tartottunk a kivitelező és a műszaki ellenőrrel közösen kooperációkat az építési helyszíneken.
* A polgármesteri hivatalban heti beruházási értekezletet rendszeresítettünk, hogy a haladásról tájékoztatást adhassunk és az előttünk álló feladatokat közösen meg tudjuk oldani.
* 3 építésfelügyeleti ellenőrzést is tartottak, ahol komoly hiányosságot nem tártak fel.
* Vízvezeték kiváltásra kellett sort keríteni, mert az egyik alapgödörben egy városi vezeték futott végig. (Vízjogi létesítési engedélyt kellett kérni)
* A Szent László utcai parkolók forgalomba helyezési eljárását intéztük.
* A műszaki átadás-átvétel októberben megtörtént.
* Használatba vételi engedélyezés lefolytatásra került.
* SPORTÖLTÖZŐ:
* A sportöltöző épület műszaki átvétele júliusban megtörtént.
* Nekiláttunk a műfüves pályaépítés megvalósításának az MLSZ által kiválasztott céggel.
* Az egy helyszínen két különböző beruházás összehangolása (épület és műfüves pálya műszaki részletei, időbeliség és pontos feladatlehatárolás) érdekében sok egyeztetést végeztünk az MLSZ beruházási osztályával és a kivitelezőkkel.
* Új gáz- és villanybekötés készült az új épülethez.
* Használatba vételi engedélyezés lefolytatásra került.
* Parkoló építés megvalósult (önkormányzati beruházásként), forgalomba helyezési eljárásban közreműködtünk.
* Heti rendszerességgel látogattuk a kivitelezéseket és egyeztettünk az aktuális kérdésekről.
* A sportpálya beruházásban nem érintett területeit is rendbe szedtük a hivatal dolgozóinak, valamint a fiatal labdarúgók segítségével (korlátok, kapuk, labdafogó festése, futókör rendbe hozatala)

UTÁNPÓTLÁS NEVELÉSI FELADATOK (PÁLYÁZATOK, VERSENYEZTETÉS):

* 2016 januárban elindult a kisiskolás bajnokság, ahol már szerepelt U8-as fiú kézi csapatunk.
* 2016 áprilisában újabb TAO pályázatok benyújtására került sor, amivel 2016-ben két újabb, összesen 30M projekt lebonyolítását nyertünk el. Ezen összegből valósulhatott meg az utánpótlás nevelés, valamint a nagy beruházásokhoz tartozó sok részletet már ebből raktunk hozzá. (eredményjelzők, öltöző bútorok, bordásfal,..)
* Júliusban van az elszámolások leadása, ami nagyon sok papírmunkával jár. 2016-ban 4 különböző pályázat elszámolásával kellett megbirkóznunk, ebből a beruházásokra vonatkozó elszámolásokat az utófinanszírozás miatt folyamatosan, a költéssel párhuzamosan kellett benyújtanunk.
* Negyedévenkénti előrehaladási jelentések leadásra kerültek.
* Megszervezésre került az új 7-8-9 éves korosztálynak a szivacskézilabda edzés, szeptembertől 40 gyermek fő részvételével, két új edző bevonásával tartjuk az edzéseket.
* Mezek, melegítők, labdák, kapuk beszerzése történt meg.
* Átigazolások ügyintézése, új igazolások készítése, nevezések intézése
* sportorvosi vizsgálat megszervezése
* Nyáron szivacskézilabda tábort bonyolítottunk le, 30 gyermek részvételével.
* Labdarúgás terén két NB III-as csapatot neveztünk U17 és U19 korosztályban.
* Ősszel részt vettünk az Üstökös kupán mind a fiú és a lány U9-es kézi csapattal.
* Hazai rendezési kupák lebonyolítása (foci: Bozsik tornák, kézi: húsvét kupa)

LÉTESÍTMÉNY ÜZEMELTETÉS:

* Az átadó ünnepségek megszervezése egy hónapon belül mindkét helyszínen megtörtént.
* Az új helyszínek üzemeltetésével kapcsolatos szerződéseket megkötöttük (biztosítás, riasztó felügyelet, internet előfizetés, lábtörlő szőnyeg,…stb.)
* A sportlétesítményeink időbeosztásának nyilvántartási rendszere felállt, stabilan működik.
* Bérleti díj táblázat meghatározásra került.
* A megnyílt sportlétesítményekben kiadott termek és büfé bérleti szerződései elkészültek.
* Minden használóval (rendszeres és az alkalomszerű bérlők) bérleti szerződés köttetik.
* A szerződés szerint kiállítottuk a bérleti számlákat.
* A kintlévőségek folyamatos nyomon követését elvégeztük.
* A Sportközpont gondnoki feladatainak ellátását megszerveztük, átmenetileg a Martongazda alkalmazottjának külön megbízásával, majd 2017. januártól az Ipari Szolgáltató Kft. karbantartói példásan látják el a feladatot.
* A Sportközpont mérőóráinak átírása megtörtént, 2017. január 1-től a rezsiszámlák a MartonSporthoz érkeznek.

PÉNZÜGYI BESZÁMOLÓ

A MartonSport Nonprofit Kft. a számviteli törvényeknek megfelelően elkészítette az éves **eredmény kimutatását és mérlegét és kiegészítő mellékletét**, mely jelen dokumentum **1. és 2. számú mellékletében található**. Kiemelendő, hogy a közhasznú státusznak köszönhetően – bár eredményünk 7,3M HUF – nem terhel minket társasági adófizetési kötelezettség. Az idei évben még iparűzési adót fizetünk 66e forintos nagyságrendben, mivel ez az előző évi társasági adóhoz alapján számolt érték, de jövő évben ez alól is mentesülünk.

Társaságunknál ezen felül pénzáram (cash-flow) típusú üzleti tervezést és nyomon követést alkalmazunk. Ezen szemlélet szerint a pénzmozgásokat folyamatosan figyelve tudjuk a bevételeink és kiadásaink TÉNY összegeit összevetni a TERV számokkal. Ez alapján bármelyik időpillanatban képet kapunk a pénzügyeink tervhez viszonyított állapotáról. **A 3. számú melléklet** 2016 naptári évben történt **pénzmozgások TERV és TÉNY összevetését mutatja be** összegzett formában.

Összefoglalva elmondható, hogy a MartonSport iroda tavalyi TAO pályázatai révén majdnem **24 millió forintos TAO támogatási pályázatot nyert el**, melyből 7 millió volt tárgyi eszköz beruházás, a 17 millió a pedig a működésre (utánpótlás nevelés és iroda) fordítódott. Ehhez kellett az önkormányzatnak összesen 8 milliós önrészt hozzátennie, amiből - a kerekítések nélkül - átlagosan 25,4%-os önrész tartalom számolható ki.

Az alábbi diagram pedig a 2016-os pénzügyi egyenleget mutatja be a tervhez viszonyítva. Jól látható, hogy az októberben megkapott átmeneti támogatás nélkül év végéig nem tartott volna ki a pénzállomány. Így viszont a bankszámlánkon 5M forintnyi pénzmaradvánnyal tudtuk zárni az évet.